**ODDIY MUALLIM**

***Muhammad Yusuf***

Qadri bilinadi menga endi goh,

Olis maktabimning o’sha behasham…

Navoiy-ku bizga ustozdir, biroq

Kimdir o’qitgan-ku Navoiyni ham.

Shunday buyuk zodga harf o’rgatgan kim?...

Oddiy muallim-da, oddiy muallim.

Tuproqdek xokisor, bezovta jonlar,

Ammo qanotida tog’dek ulug’vor,

Ammo Temurdayin Sohibqironlar

Pirim deb , etagin o’pgan bor.

Qaysar jahongirga yo’l ko’rsatgan kim?

Oddiy muallim-da, oddiy muallim.

Yo’qdan Beruniylar binolar qilgan,

Mashrabni mashhuri dunyolar qilgan,

Husaynni – Ibn Sinolar qilgan,

Iloh so’z o’rgatgan kim?

Oddiy muallim-da, oddiy muallim.

Lekin bu hayot nish-sanchiqlardan,

Qoqilsa ko’targan qo’ltiqlaridan,

Otadek ezilgan g’usaga botsa,

Boladek quvongan yutuqlaridan,

Uyquda shogirdin o’ylab yotgan kim?...

Oddiy muallim-da, oddiy muallim.

Ulfat ko’p-u ammo bir do’sti hamroh —

Halim topolmadim undan halimroq.

Qancha ustoz ko’rdim, qancha oliygoh,

Olim topolmadim undan olimroq.

Bola yuragimda bеbaho tilsim —

Oddiy muallim-da, oddiy muallim.

Yuzga kiraman mеn Xudo xohlasa —

Yuz yildan keyin bir mo’min o’rtog’im

Ko’zim yopib qo’ysa, jag’im bog’lasa,

So’nggi safar sari otlangan chog’im,

Faqat bir kimsadan bo’ladi qarzim,

Oddiy muallim-da, oddiy muallim!